Ekki hissa á að Ísland skyldi sigra Danmörku Rússinn Dmitrii Zhitnikov skýtur að marki Ungverja í tapleiknum í Malmö á laugardaginn . AFP Serbei Gorbok , einn reyndasti leikmaður rússneska landsliðsins í handknattleik og fyrrverandi lærisveinn Guðmundar Guðmundssonar landsliðsþjálfara , kveðst ekki undrandi á því að Íslendingar skyldu leggja Dani að velli í fyrstu umferð E-riðils Evrópukeppninnar í Malmö á laugardaginn . Rússar og Íslendingar mætast í algjörum lykilleik í riðlinum klukkan 17.15 í dag en Rússar töpuðu fyrir Ungverjum , 25 : 26 , á laugardaginn og eru því með bakið upp við vegg fyrir leikinn . „ Ég er alls ekki hissa á úrslitunum í leik Danmerkur og Íslands . Sigurinn er ávöxtur af starfi þjálfarans Guðmundar Guðmundssonar , sem hefur unnið með liðið í tæp tvö ár . Hann þekkir Danina vel því hann leiddi þá til gullverðlauna á Ólympíuleikunum í Ríó . Ég var svo heppinn að leika undir hans stjórn hjá Rhein-Neckar Löwen og veit hversu öflugur þjálfari hann er , “ segir Gorbok í viðtali á vef rússneska handknattleikssambandsins . Gorbok var spurður út í Guðjón Val Sigurðsson og Alexander Petersson , hina þrautreyndu leikmenn íslenska liðsins sem eru 40 og 39 ára gamlir . „ Það er erfitt að ímynda sér íslenska landsliðið án þessara leikmanna , enda þótt Alex hafi ekki spilað með liðinu í meira en þrjú ár . Við þekkjumst vel , spiluðum saman í Búndeslígunni , og hann sagði mér að löngunin til að spila aftur fyrir Ísland hefði kviknað eftir að sonur hans fór að spila með íslenska drengjalandsliðinu í fótbolta , “ sagði Gorbok .